VIDEO Conflict între forțele de ordine și localnici din Bărbulești (Ialomița)

Mai mulți locuitori din satul Bărbulești (Ialomița), localitatea aflată în topul infracționalității din țară, i-au agresat verbal luni seară pe polițiștii care urmăreau un bărbat prins băut la volan, potrivit unui comunicat al Inspectoratului Județean Ialomița.

Polițiștii au urmărit un șofer care circula cu viteză și nu a oprit la semnalul forțelor de ordine. El s-a ascuns într-o casă din Bărbulești, de unde a fost reținut de oamenii legii, dar localnicii au vrut să-i sară în ajutor și i-au agresat verbal pe polițiști, după cum arată imaginile postate de Sindicatul Europol.

Comunicatul Poliției:

La data de 20 aprilie a.c., în cadrul unei acțiuni de prevenire și combatere a evenimentelor circumscrise extinderii pandemiei de coronavirus și asigurarea unui climat de ordine și siguranță publică, polițistii din cadrul Secției de Poliție Rurală nr. 5 Jilavele, în timpul unui filtru rutier au efectuat semnal de oprire unui autoturism ce se deplasa pe DN1D, din direcția Urziceni către Bărbulești.

Șoferul nu a oprit la semnalul polițiștilor, a mărit viteza de deplasare, încercând să fugă, însă a fost interceptat și prins de polițiști pe raza comunei Bărbulești.

În urma verificărilor a reieșit ca bărbatul în vârstă de 38 de ani, este din localitatea Barcanesti, și nu deține permis de conducere pentru nicio categorie de vehicule.

De asemenea, în urma testării cu aparatul Drager, rezultatul a indicat o alcoolemie de 0.73 mg/l alcool pur în aerul expirat.

Bărbatul a fost condus la sediul Poliției Municipiului Urziceni, în cauză fiind întocmit un dosar penal sub aspectul săvârșirii infracțiunilor de conducere fără permis și conducere sub influența alcoolului, urmând să fie retinut.

De asemenea atât bărbatul, cât și o femeie care se afla în autoturism au fost sancționați contravențional cu amenzi în valoare totala de 20.000 de lei pentru nerespectarea prevederilor ordonanțelor militare.

Imagini video de la intervenția forțelor de ordine: